Першая сяброўка  
*Алесь Пальчэўскі*

Мы пераехалі ў новы дом.

Тата з мамай пачалі расстаўляць рэчы, а мая меншая сястрычка Алеся і я адразу выйшлі на прасторны балкон паглядзець, як з шостага паверха выглядае наш двор. Раптам з падстрэшка суседняга дома пераляцела да нас некалькі галубоў. Тры птушкі апусціліся на падаконнік, а дзве — маленькая галубка і вялікі голуб з белай плямай на дзюбе — на парэнчу балкона.

— Гэта яны прыляцелі вітаць нас, навасёлаў, — сказала Алеся.

— Давай пачастуем іх за гэта, аддзякуем за ветлівасць.

— Ой, Антоша, глянь: у галубкі ножка баліць, — раптам усклікнула мая сястрычка, паказваючы на птушку, што, стуліўшыся, стаяла на парэнчы.

Алеся хуценька вынесла хлебных крошак, жменьку круп і насыпала на падаконнік. Першы пераляцеў з парэнчы голуб з белай плямкай на дзюбе, следам за ім апусціліся і тыя, што ўзляцелі з падаконніка, пакуль Алеся сыпала спажыву.

Нясмела прыкульгала і галубка. Але як ні старалася яна ўхапіць зернетка, нічога не выходзіла. Вялікі голуб прагна дзёўб крошкі, адганяючы ўсіх ад яды. Кульгавая галубка пераляцела на парэнчу.

Тады Алеся схадзіла на кухню, вынесла зноў у жменьцы крошак і працягнула іх на далоні галубцы. Маленькімі, асцярожнымі падскокамі птушка дабралася да Алесі, дзеўбанула крошку і адляцела ў другі канец балкона. За другім разам апусцілася бліжэй да рукі, ухапіла крошку і зноў адляцела. Хутка голуб з белай плямай на дзюбе заўважыў, што Алеся корміць галубку. Ён тут жа пераляцеў на парэнчу і следам за галубкай пайшоў да Алесінай рукі. Дакараючы сваім «гу-гу-гу» галубку, што есць адна, ён сапхнуў яе ўніз, а сам падаўся да крошак.

— Зайздроснік ты! Не ўмееш жыць у згодзе з сябрамі, — ушчувала яго сястрычка. — Усё сабе, сабе... Няма ў цябе ні дабраты, ні прыстойнасці. Злятай на ўскраіну горада, дзе мы жылі дагэтуль, ды павучыся ў пеўня. Той адно зернетка знойдзе і тое аддасць курам. — I Алеся, схапіўшы венік, прагнала хцівага голуба.

Пакалечаную галубку мы кармілі аж да вясны. Яна так асвойталася, што адразу садзілася каля маёй ці Алесінай рукі і дзяўбла крошкі. Часам яна кідала лагодны позірк на нас і ласкава паўтарала: «Гу-гу-гу».

— Дзякуеш, мая разумніца, — шаптала Алеся і падахвочвала: — Еш, еш!

Хто ведае, можа, і сапраўды гэта ціхае «гу-гу-гу» азначала на птушынай мове «вялікае дзякуй».

Так у новым доме з'явілася ў нас першая сяброўка.